Ľ. Mušková, poslankyňa: (2006-02-02):
V roku 2004 sa previedli na obce nové kompetencie a s nimi aj právo vyberať miestne dane prijatím príslušného všeobecne záväzného nariadenia. Do nadobudnutia účinnosti zákona č. 582/2004 Z. z. neboli pozemky a stavby škôl, Slovenskej akadémie vied, cirkví a náboženských organizácií spoplatnené. Treba povedať, že zákonodarca taxatívne v § 17 ods. 1 vymedzil, že od dane sú oslobodené pozemky, stavby, byty a nebytové priestory vo vlastníctve obce, ktorá je správcom dane, čím sa od dane automaticky oslobodili základné školy. Ale musím teraz povedať, že nie všetky, lebo sú základné školy, ktoré sú v zriaďovateľskej funkcii krajských školských úradov. Stredné školy prešli pod správu vyšších územných celkov a tieto sa dohodli s obcami, kde školy sídlia, o oslobodení od dane, čo sa vo veľmi veľa prípadoch aj stalo, a musím poďakovať starostom a primátorom týchto obcí, že takto pristupovali k inštitúciám, ktoré sú skutočne, dá sa povedať, osvetou a vzdelávacou inštitúciou, ale sú však aj stredné školy, ktoré musia platiť, ako trebárs podnikateľské subjekty. Uplatňovanie zákona však prinieslo aj mimoriadne veľké rozdiely pri stanovovaní výšky poplatkov, pretože v niektorých obciach sa napríklad vysokým školám priznali tiež poplatky na úrovni podnikateľských subjektov. Takýto postup je neobvyklý, pretože poslaním vysokých škôl nie je podnikateľská činnosť, ale výskumný a vzdelávací proces, čo štát v minulosti vždy rešpektoval. Vyskytli sa tiež prípady, keď spoplatnenie nehnuteľností, v ktorých prebiehajú náboženské obrady, boli na úrovni poplatkov, ktoré obec vyberá tiež len od podnikateľských subjektov, čo nie je dobré, lebo kostol nikdy nebol a nebude slúžiť na podnikanie. Budovy vysokých škôl, budovy slúžiace na vykonávanie náboženských obradov a budovy v správe Akadémie vied majú špecifický charakter. Užívané budovy sú čo do plochy rozsiahle, majú veľké posluchárne, prednáškové auly, laboratóriá, resp. priestory na vykonanie náboženských obradov, v prípade kostolov a synagóg je tento faktor veľmi výrazný. Veľká časť kostolov a synagóg v Slovenskej republike sú kultúrnymi pamiatkami, ktoré by mali byť práve zveľaďované zo strany obce a štátu, a nie, ako je to teraz, zaťažované daňami. Slovensko ako krajina vstupujúca do modernej Európy potrebuje kultúrnych, vzdelaných a morálne pevných občanov a tu hrá dôležitú a nezastupiteľnú úlohu vzdelanie prezentované vysokými školami, veda zastúpená Slovenskou akadémiou vied a duchovná obroda, kde majú nezastupiteľné postavenie cirkvi a náboženské spoločnosti. Nedá sa vyčísliť, koľko navrhovaná zmena v zákone ušetrí finančných prostriedkov, v každom prípade to bude príspevok na zvýšenie prostriedkov do vzdelania, vedeckú činnosť a zvýšenie duchovného rozvoja mnohých občanov, ktoré naša spoločnosť tak nutne potrebuje. K novele sme dostali stanoviská kompetentných inštitúcií, ktorých sa navrhovaná zmena pozitívne dotýka. Rada vysokých škôl Slovenskej republiky, zastúpená jej predsedom prof. Ing. Liborom Vozárom, nám píše, citujem: „Rada vysokých škôl Slovenskej republiky sa oboznámila s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, a vyjadruje tomuto návrhu plnú podporu.“ Slovenská rektorská konferencia, zastúpená jej prezidentom prof. Ing. Vladimírom Bálešom, v obsažnom príspevku uvádza, citujem: „Slovenská rektorská konferencia vyjadruje Vašej iniciatíve plnú podporu, nakoľko nadväzuje na naše úsilie o podobné riešenie, o ktoré sme sa už skôr usilovali v parlamente. Vysoké školy ako nositelia špičkového vzdelávacieho a výskumného potenciálu Slovenskej republiky dokážu v prípade oslobodenia od dane získané prostriedky efektívnejšie využiť. Súčasný stav prináša veľké rozdiely vo vyrubovaní tejto dane. Sú obce, v ktorých daň vôbec nie je vyrubená, je odpustená v zmysle zákona, a na druhej strane sú obce, mestá, kde sú vysoké školy zdanené rovnako ako podnikateľské subjekty. Slovenská rektorská konferencia sa touto situáciou zaoberala na svojom mimoriadnom zasadnutí 27. októbra 2005 a poverila ma hľadaním riešenia. Vysoké školy pre svoju hlavnú činnosť potrebujú vhodné priestorové zabezpečenie, ktoré je vysoko špecifické (laboratóriá, prednáškové miestnosti, posluchárne), a ich zdanenie sadzbami, ktoré sa používajú pre podnikateľské subjekty, považujeme za neprimerané. V rámci budovania znalostnej ekonomiky Váš návrh predstavuje zmenu, ktorá smeruje k doladeniu daňovej reformy na základe jednoročných skúseností s jej aplikáciou v praxi. Veríme, že Vaša iniciatíva nájde pochopenie aj u ostatných poslancov parlamentu a bude príspevkom aj pri zavádzaní programu Minerva.“ Z Konferencie biskupov Slovenska, zastúpená jej predsedom mons. Františkom Tondrom, vyberám, citujem: „Konferencia biskupov Slovenska vyjadruje tejto iniciatíve plnú podporu, pretože súčasný stav prináša veľké rozdiely vo vyrubovaní tejto dane. Sú mestá a obce, v ktorých cirkvi neplatia túto daň, a na druhej strane sú mestá a obce, v ktorých cirkvi platia nerovnako vysokú daň. Pozemky a na nich stojace stavby slúžiace na vykonávanie náboženských obradov sú neziskové. Skutočnosť, že tieto priestory neprinášajú zisk, a pritom slúžia širokej verejnosti, zohľadnili odpustením daní už viaceré mestské a obecné zastupiteľstvá. Sme presvedčení, že Váš návrh bude pozitívne prijatý, pretože sa zhoduje so zmýšľaním mnohých samospráv. Cirkvi a náboženské spoločnosti totiž svojou činnosťou napomáhajú duchovnému rozvoju a blahu mnohých občanov.“ Ďalej Židovská náboženská obec v Bratislave, zastúpená jej výkonným predsedom pánom Alexandrom a tiež pánom Dr. Petrom Salnerom, predsedom Židovskej náboženskej obce, zaslala dve stanoviská. Citujem z oboch: „Podporujeme Vašu iniciatívu týkajúcu sa zákona o miestnych poplatkoch. Ústredný zväz židovských náboženských obcí je majiteľom vyše šesťsto židovských cintorínov v Slovenskej republike, len v niektorých obciach sa podarilo dosiahnuť oslobodenie. V mene Židovskej náboženskej obce v Bratislave úprimne vítame a podporujeme iniciatívu na úpravu tohto zákona. Jeho zavedenie do praxe osobitne poctila práve naša obec. Príslušné orgány hlavného mesta totiž využili schválené znenie v plnom rozsahu vo svoj prospech, čo negatívne ovplyvnilo náboženské, kultúrne a vzdelávacie aktivity, ktoré naša komunita vykonáva. Zdanenie objektov a pozemkov, ktoré slúžia na cirkevné, vzdelávacie a vedecké aktivity, považujeme principiálne za nesprávne, osobitne sa nás však dotklo zdanenie cintorínov. Vnímame to ako zjavnú nespravodlivosť.“ Ospravedlňujem sa pánu Dr. Salnerovi, že nemám čas citovať jeho list v širšom rozsahu, a teda len toľko z jeho listu, toľko zaujímavých myšlienok. Zo Slovenskej akadémie vied, ktorá je zastúpená predsedom prof. Ing. Štefanom Lubym, už ste dostali vlastne všetci poslanci list s touto výzvou, citujem: „Dovoľujem si obrátiť sa na Vás so žiadosťou, aby ste pri ďalšom prerokovaní v Národnej rade podporili návrh zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov. Tieto dane finančne zaťažujú pracoviská Slovenskej akadémie vied a efekt mierneho navýšenia rozpočtu Slovenskej akadémie vied 2006, ktorý sleduje podporu doteraz finančne poddimenzovanej vedy a výskumu Slovenskej republiky, sa tým znovu stráca. Vopred Vám ďakujeme za Vašu podporu.“ Evanjelická cirkev augsburského vyznania, zastúpená pánom generálnym dozorcom Ing. Jánom Holčíkom a pánom generálnym biskupom prof. Dr. Júliusom Filom, mi zaslala toto stanovisko, citujem: „Evanjelická cirkev augsburského vyznania na Slovensku víta iniciatívu poslancov a podporuje návrh zákona Národnej rady Slovenskej republiky, ktorým sa mení a dopĺňa zákon č. 582/2004 Z. z. o miestnych daniach a poplatkoch za komunálne odpady a drobné stavebné odpady.“ Koniec citátov. Uvedomujeme si, vážení kolegovia, že návrh zákona bude mať dosah na príjmy obcí a miest, v ktorých neboli budovy a pozemky pre vysoké školy, Slovenskú akadémiu vied, cirkvi a náboženské spoločnosti oslobodené od dane. Výška dosahov, myslím si, však nebude taká enormná, aby si obce nemohli s touto stratou príjmov poradiť. Myslím si, že taká Bratislava, ktorá dala vysokým školám 100-percentnú daň tak ako podnikateľským subjektom, teda vysokým školám, je taká bohatá, že tie peniaze skutočne nemôžu chýbať. Tiež vás chcem, vážení kolegovia, upozorniť, že uprednostňujeme schválenie návrhu, ktorý je v spoločnej správe, ktorý lepšie precizuje náš pôvodný návrh a znie: „Pozemky a stavby alebo ich časti slúžiace na vzdelávanie alebo na vedeckovýskumné účely, na vykonávanie náboženských obradov vo vlastníctve verejných vysokých škôl alebo vo vlastníctve štátu, v užívaní štátnych vysokých škôl, vo vlastníctve Slovenskej akadémie vied alebo vo vlastníctve cirkví a náboženských spoločností registrovaných štátom.“ Vláda síce vyjadrila negatívne stanovisko, ale myslím si, že návrh novely zákona nie je zásahom do právomoci obcí a zároveň aj do príjmov obcí. Ďalej vo svojom stanovisku by som chcela povedať, že ak sú také obrovské rozdiely na Slovensku, ako sú vo vyrubovaní dane, vytvára absolútne diskriminačné prostredie vzájomne medzi školami. Vážení kolegovia, verím, že ste vypočuli hlas inštitúcií, ktoré sa na nás obracajú so žiadosťou o pomoc, ktorú v dnešnej dobe nutne potrebujú. Väčšina z nás prežila roky na vysokej škole, vedeckom pracovisku, poprípade navštívila krásne slovenské kostoly, synagógy a podobne, ktorými sa môžeme chváliť aj pred zahraničím, považujte schválenie tohto návrhu zákona za akt úcty, ktorú by všetci rozumne zmýšľajúci ľudia v strede Európy mali preukazovať inštitúciám, ktoré im v živote viackrát pomohli a na ktoré má dnes zákon negatívny dosah. Ďakujem vám veľmi pekne za pozornosť.